**השפעות חוויות המרחב טרום-הגירה על בחירת סביבת המגורים ועל הרווחה לאחר העלייה**

**מטרת המחקר**

מטרת מחקר זה היא לבחון את בריאותם ורווחתם של עולים חדשים מקנדה, בריטניה או ארה"ב, תוך התמקדות במקומה ותפקידה של הסביבה החברתית-גיאוגרפית בישראל בהשוואה לארץ המוצא.

**מבוא**

מגמת ההגירה העולמית נמצאת בעליה.1 באופן מסורתי, מחקרים בחנו מהגרים שעזבו ארצות מוצא שבהן שיעור ההכנסה היה נמוך יותר, כדי להימלט מתנאים של עוני קשה או מלחמה; עם זאת, בעשורים האחרונים, ניתנת תשומת לב מחקרית לסוג אחר של מהגרים - אלו שעוזבים ארצות המוצא שבהן שיעור ההכנסה גבוה יותר בחיפוש אחר אורח חיים אחר.2,3 בהקשר זה, ניתן להגדיר מהגרי אורח חיים "כעדות לשינוי מהותי באורח החיים, המסמל הפסקה, ניגודיות, נקודת מפנה והתחלה חדשה".3 תופעות אלה עשויות לכלול מגורים במדינה הקולטת כחלק מבניה, או בניה-מחדש, של זהות המהגרים.3 מהגרים ממדינות דוברות אנגלית (דוגמת קנדה, בריטניה וארצות הברית) עוברים לישראל מתוך רצון לחיות או לגדל את ילדיהם בסביבה יהודית, שבה יהודים הם הרוב4,5 או להיות קרובים יותר לנכדיהם.6 כל המצבים האמורים מתארים הגירה מרצון (ולא אילוץ לברוח מארץ המוצא) כדי ליהנות מסביבה חברתית ומאורח חיים שונה; לפיכך, עולים לישראל ממדינות דוברות אנגלית עונים להגדרה של "מהגרי אורח חיים".

יש העורכים "נסיעות גישוש" לפני קבלת ההחלטה הסופית על הגירה.7 אחרים כבר ביקרו בישראל פעמים רבות כתיירים, קנו בה בית שני, בילו בה תקופות משמעותיות או ביקרו אצל משפחה בישראל לפני שעברו בפועל לסביבה החברתית או החלו מיזמים עסקיים.8 אנטישמיות בכמה ממדינות מוצא הניעה מהגרים להשקיע ולקנות נכסים בישראל, ובכך נפתחה עבורם האפשרות לגור במדינת מוצאם או בישראל.9

ללא קשר לסיבת ההגירה או התיירות לפני שלב ההגירה הסופי, מדינות משקיעות משאבים כדי להקל על השתלבותם של מהגרים, באמצעות מתן שירותם חברתיים, שירותי תעסוקה ושירותים אחרים. יש מהגרים המתקשים להשתלב במדינה הקולטת ולבסוף חוזרים לארץ מוצאם.10,11 אחרים נשארים, מדווחים על תחושות של ניכור מצד החברה במדינה הקולטת,12 ואינם מסוגלים לממש את הציפיות שהיו להם טרם ההגירה.13 בין הסיבות לאי-השתלבות במדינה הקולטת – חוסר יכולת ללמוד את השפה, לקשור קשרי חברות עם אנשים ילידי אותה הארץ ולעבוד בעיסוק הולם.14 אחד הגורמים האפשריים לאי-היכולת להשתלב בחברה של המדינה הקולטת שטרם קיבל תשומת לב מחקרית היא ההתאמה הלקויה לסביבה החברתית-גיאוגרפית.

המחקרים המעטים שהתמקדו בנושא זה מצביעים על כך שחלק מהמהגרים מחפשים דיור ליד מהגרים אחרים מאותה ארץ מוצא (המכונה ריכוז חברתי-מרחבי).15 בחלק מהמקרים, ריכוזי המהגרים קשורים להיותם מהגרים "נראים" (בעלי מאפייני גזע או פנים דומים המבדילים את המהגר מהאוכלוסייה הילידית) או בגלל מעמד סוציו-אקונומי נמוך יותר.15 לחילופין, ריכוזי מהגרים מסוימים קשורים לארץ מוצא ומצב סוציו-אקונומי גבוה יותר16 בוחרים מהגרים רבים לגור בקרבת מהגרים אחרים מאותה ארץ מוצא כדי ליהנות מתקשורת בשפת האם שלהם ומהיכולת לקבל מידע ממהגרים מנוסים ו"ותיקים" יותר. מובלעות כמו אלה עשויות לדמות לארץ המוצא ולא לחברה של המדינה הקולטת.17

מצב מעין זה תועד בישראל, שבה מהגרים אמידים ממדינות מערביות (למשל, אנגליה, צרפת וארה"ב) התיישבו בשכונות ספציפיות בירושלים, שם הם מדברים בשפת אמם ומשמרים את אורח החיים שניהלו בארץ המוצא.5 עם זאת, קבוצה זו מהווה אחוז קטן למדי מבין יותר מ-3,000 מהגרים מבריטניה, צרפת וארה"ב המגיעים לישראל מדי שנה.18 האם מהגרים בוגרים בגיל העבודה ממדינות עם הכנסה גבוהה מחפשים שכונות עם מאפיינים גיאוגרפיים מסוימים? האם הם מצפים להשיג סביבת מחיה דומה או שונה לזו שהיתה להם בארץ מוצאם ובאילו היבטים? כיצד סוגיות חברתיות-גיאוגרפיות אלה תורמות לבריאותם ולרווחתם של עולים חדשים?

**שיטות**

**מתווה ואוכלוסייה –** במחקר חתך זה נשתמש בשיטות מחקר מעורבות, הכוללות מחקר ראשוני ויישומו לאחר מכן במחקר הסופי. המחקר יתייחס למבוגרים עולים בגיל העבודה (n = 30), בגילאי 67-22, ממדינות מערביות, דוברות אנגלית, כולל בריטניה, קנדה וארה"ב, שחיים בישראל פחות מ-5 שנים.

**מהלך המחקר** **–** עולים שגויסו באמצעות מדיה חברתית או פנים אל פנים ועונים על התנאים (בגילאי 67-22, עלו מבריטניה, קנדה או ארה"ב) יקבלו תיאור של המחקר ושל תהליך הראיון או השאלון. אם התהליך יתנהל פנים אל פנים, המשתתפים יקבלו טופס הסכמה בשפה האנגלית (כפי שאושר על ידי ועדת האתיקה) ויחתמו עליו (ראו נספח מס' 3). אם התהליך מקוון, טופס ההסכמה בשפה האנגלית יופיע על המסך והמשתתפים יידרשו להקליד את ראשי התיבות שלהם במקום חתימה. בשלב **המחקר הראשוני**, 35 המשתתפים (5 לחלק האיכותי ו-30 לחלק הכמותי) יקבלו תו שי בשווי 75 ש"ח. *בשלב* **המחקר הסופי**, *330 המשתתפים* (30 לחלק האיכותי ו-300 לחלק הכמותי) יקבלו את האפשרות להשתתף בהגרלה שבה 20 משתתפים יקבלו תו שי בשווי 350 ש"ח.

**רכיב איכותי**

לצורך מחקר הגישוש, יגויסו מבוגרים עולים (n = 5) בגילאי 67-22 שעלו לישראל לפני פחות מחמש שנים, לראיונות עומק. מחקר הגישוש ייערך כדי לוודא שימוש נכון במדריך לעריכת ראיונות ובנקודות התזכור. המשיבים יאותרו באמצעות קשר אישי ובשיטת כדור השלג.

לצורך המחקר הסופי, יגויסו מבוגרים עולים (n = 30) בגילאי 67-22 שעלו לישראל לפני פחות מחמש שנים, לראיונות עומק. בנוסף לגיוס באמצעות קשרים אישיים ומדיה חברתית, הודעות בכתב יפורסמו בשפה האנגלית באולפנים (לאחר קבלת אישור ממשרד החינוך והנהלת האולפן), בחנויות ספרים באנגלית ובמקומות אחרים שבהם נפגשים עולים דוברי אנגלית. הם ירואיינו באמצעות מדריך עריכת הראיונות (ראו צרופה מספר 1) באמצעות זום או באופן אישי בראיון עומק. הראיונות יתמקדו בבחירות של המרואיינים בסביבה לאחר העלייה, הסיבות לבחירה זו, רמת שביעות הרצון מהבחירה ותוכניות עתידיות. העולים ישאלו גם כיצד סביבת המגורים הנוכחית שלהם דומה או שונה מסביבת המגורים שלהם בארץ מוצאם ומה הם אוהבים ולא אוהבים בשתי הסביבות. להערכתנו, כל ראיון יימשך כשעה. בהתאם להסכמת המרואיינים, הראיונות יוקלטו ויתומללו.

**רכיב כמותי**

**במחקר הראשוני**, יגויסו באמצעות הרשתות החברתיות וקשרים אישיים מבוגרים עולים (n = 30) בגילאי 67-22 שעלו לישראל לפני פחות מחמש שנים, למילוי שאלונים. מחקר הגישוש ישמש לבחינת עקביות פנימית של המשתנים וסולמות המדידה. לאחר השלמת שלב זה, השאלון יופץ למדגם המלא.

**במחקר הסופי**, מתוכנן מדגם (n = 300) של עולים מבוגרים בגילאי 67-22 מקנדה, בריטניה או ארה"ב. בנוסף לאישור ועדת האתיקה, אנו מתכננים לקבל את אישור משרד החינוך כדי שנוכל לגייס מבוגרים-עולים מאולפנים ובעזרת אנשים המסייעים באופן רשמי או בלתי רשמי לעולים חדשים. נשתמש בשתי שיטות לגיוס משתתפים: באופן מקוון ופרונטאלי (באמצעות זום במידת הצורך). הגיוס המקוון יתבצע באמצעות הודעה ברשתות החברתיות שתכוון למהגרים בגיל העבודה בגילאי 67-22, שהיגרו לישראל מבריטניה, קנדה או ארה"ב לפני פחות מחמש שנים. כמו כן, באישור משרד החינוך, נשלח נציג מטעם צוות המחקר לבקר בשיעורים באולפן.

**שאלון** **מובנה**, שנדרשות 15 עד 20 דקות למילויו, ומכיל שאלות סינון לווידוא עמידה בקריטריונים (כלומר, סטטוס עליה, ארץ מוצא וגיל), יועלה לפלטפורמת Qualtrix (ראו צרופה מס' 2). לאחר שאלת המיון, מחולק השאלון העיקרי לחמשת החלקים הבאים: מאפיינים דמוגרפיים, צורת החיים בארץ המוצא, צורת החיים בישראל, מצב המחיה שציפוי לו לפני העלייה, והאם קדמו לעליה חוויות מגורים או תיירות בישראל, כולל בתקופה שבה התקבלו ההחלטות לגבי העלייה והמגורים. בשאלון נכללים הסולמות האמינים והמתוקפים הבאים:

* **REALI** (ציפיות ממומשות להתאקלמות בחיים לאחר העלייה) מודד אם התגשמו הציפיות לפני העלייה, מורכב משלוש שאלות. התשובות לשתי השאלות הראשונות מדורגות בסולם בן חמש רמות (בלתי מספיק, לא טוב, ככה-ככה, טוב, מצוין), בעוד שלשאלה השלישית סולם אחר, גם הוא בן חמש רמות (בהחלט לא, לא ממש, ככה-ככה, טוב, מצוין). עקביות פנימית במדד זה, בעל שלושת הפריטים, נחשבת לטובה מאוד, עם ציוני אלפא קרונבאך = 0.78 לעולים דוברי אנגלית בישראל.13
* **סולם שביעות רצון מהחיים (SWLS)** הוא סולם אמין ומתוקף המורכב מחמש אמירות וסולם בן שבע דרגות (1 = מאוד לא מסכים, 2 = לא מסכים, 3 = מעט לא מסכים, 4 = לא מסכים ולא לא-מסכים, 5 = מעט מסכים, 6 = מסכים, 7 = מסכים מאוד).19 הסולם נמצא בשימוש נרחב והשיג ציוני אלפא של קרונבאך שבין 0.79- ל-0.8920.
* **סולם חוסן ההתמודדות הקצר** (Brief Resilience Coping Scale) הוא סולם הכולל ארבעה פריטים, וסולם לייקרט הוא סולם בן חמש רמות שבו 1 פירושו שההצהרה אינה מתארת אותך כלל, ו-5 פירושו שהיא מתארת אותך טוב מאוד.21 עקביות פנימית (Cronbach alpha) עבור מדגם דוברי אנגלית = 0.82.22

**הגנה על נתונים והשמדתם: נתונים איכותיים** - כל הקלטות הווידיאו יאוחסנו במחשבים המוגנים באמצעות סיסמה. לאחר שתכני ההקלטות יתומללו למסמך וורד, יושמדו הקלטות הווידאו המקוריות, שלא יוחזרו למשתתפים. **נתונים כמותיים** - בשאלונים לא יאספו שמות או מידע מזהה אחר. הנשאלים יתבקשו לציין מידע גיאוגרפי; עם זאת, מידע זה הוא ברמת השכונה. יש לציין כי לא נדרשים מספרי בתים. המידע מאפשר קידוד גיאוגרפי בדיוק של כחצי קילומטר, המאפשר אפיון המצב החברתי-כלכלי של שכונה אך אינו מאפשר זיהוי אדם או משפחה ספציפיים. **תווי שי** – המשתתפים יוזמנו למסור את שמם ואת כתובות הדוא"ל שלהם כדי לקבל תו שי בשווי 75 שקלים. פרטים אלה (שמות וכתובות הדוא"ל) יושמדו לאחר מסירת תווי השי.